**展藝樂群 共融展覽2020**

展藝樂群 共融展覽2020是由香港展能藝術會主辦，社會福利署資助。

**展藝樂群**是一項由社會福利署資助、為期三年的計劃；本年度為計劃的最後一年。其目標是為殘疾人士提供全面的藝術發展支援，推廣展能藝術並促進社會共融。是次展覽總結了2019-2020年度**公開課程**及**外展課程**參加者的學習成果。

展藝樂群共融展覽2020假石硤尾賽馬會創意藝術中心舉行。賽馬會創意藝術中心樓高八層，展品分別置於2樓平台、3樓公共空間及藍牆、5樓公共空間、6樓公共空間、7樓公共空間及藍牆。展出共約一百五十份創作，包括：繪畫、插畫、繪本、攝影、立體、混合媒介、編織等個人創作和集體創作。同時，於展場內播放表演藝術課程的花絮。

2至3樓為公開課程的作品；而5至7樓為外展課程的作品。

2樓平台：展示了繪畫工作坊及插畫角色設計工作坊的作品。

3樓公共空間：展出了廢物．重「生」的作品。

3樓藍牆：展出了非視覺攝影工作坊的作品。

5樓：展示了合作畫和個人立體作品，以及編織作品。

6樓：展示了仁濟醫院上環復康服務中心的畫作。

7樓：展示了多間外展課程機構的視覺藝術作品。

以下將由2樓展區開始，由下而上，逐層介紹。部份作品設有口述影像。

2樓平台展示了繪畫工作坊以及插畫角色設計工作坊參加者的作品。分別有兩組展品。我們現在身處展場中間，繪畫工作坊的作品是在近中庭方向的一邊，一組組排列成L形的展板兩邊，展示了10位學員的畫作。繪畫工作坊是透過對繪畫工具和物料的探索，讓參加者在創作過程中建立個人獨有的風格。

以下是口述影像其中一份繪畫作品：

繪畫工作坊參加者黃潤銓既水彩紙本作品《民族》，直度，長30厘米，高42厘米。

呢幅作品畫嘅係兩個著住民族服嘅人，佢哋各自佔畫面約一半。左邊嘅人微昂頭向左，右邊嘅人微昂頭向右，只見到兩人嘅側面。左邊嘅人係黑色平頭，大眼睛，眼珠偏啡，皮膚亦帶啡。耳戴有耳環，係一個垂吊嘅環形；頭戴類似喇嘛帽，從我地方向睇似孔雀開屏嘅形態，配合紅橙黃嘅漸層，又似半朵太陽花花瓣。

內襯黃色上衣，外層紅色斗篷，仲有一層黃色，一層橙色嘅流蘇，胸前有圓形扣，斗篷由背脊一直伸延到底。下襯長裙，有兩層，橙色底層延伸到畫面最底，黃色面層只有一半短，側邊仲有一條藍色布由腰間垂落，係呢條長裙特別嘅剪裁。佢露出手臂，手腕有金色手環，上面有兩排圓形花紋；手拎金色權杖，由腰間斜落到底，權杖頂端係環形，俾一個左右反轉嘅英文字母「C」字，同正常「C」字貫穿，成為四條彎曲嘅延伸部分。

右邊嘅人有彎眉、大眼、高鼻、啡唇。頭戴及腰頭巾，近額頭部份係藍啡白拼色的格仔紋。耳戴銀色耳環，到半頸咁長。著有領長闊袖衫，領口棗紅色，衫邊有一條橫紋圍邊，袖邊同衫邊都有啡色流蘇，內襯淺橙長裙，裙擺延伸到畫面最底。手執啡色權杖，頂端係圓環框住一粒球體，係深啡色嘅，末端向左斜落到底。

兩人中間有一個矮身透明花盆，淡藍色，底下有個平面墊住，好似浮喺半空咁。花盆種有綠色莖葉植物，莖身纖幼，葉尖向下，最矮嘅一棵啱啱高過盆邊，最高嘅一棵向右生長，去到右邊人嘅心口位置。佢哋頭頂、左右兩邊、同兩人之間，都有留白嘅位置，配合盆栽喺中間懸浮，形成好似英文字母「M」字嘅巧妙構圖。

而插畫角色設計工作坊參加者所設計的角色就展示在近升降機一邊的長方形展版上。插畫角色設計工作坊參加者所繪製的手稿、作品集及影片，展現了他們天馬行空的想像，創造更多具有個人特色的性格造型。

3樓

3樓有兩個展區，你們現在身處在一個邊長約4.5米的正方形公共空間。這個展區展示了廢物「重」生參加者的作品。工作坊分為三個單元，由三位導師教授：如何將日常生活中的廢物用創意轉化成藝術品或有用物。正方形公共空間當中有淺藍色正方形矮櫃，牆上貼有製作過程的相片。展區正中白牆上有色彩繽紛八隻大字：「展藝樂群 廢物重生」，是由參加者和導師一同用雜誌紙、飲管等物料製成。

展區內大部分作品都是沿住牆邊擺放，包括有紙糊貓、凌空掛起的紙糊飛龍、由牛奶盒和膠樽等物料造成的機械人、由布碎、包裝膠製成的布偶公仔，和一組由紙糊及膠杯等物料製成的提線玩偶等等。

展場正中有一塊比腳頭略高的矮枱，正中有十多隻紙船，枱面上方擺放了一些用雜誌紙製成的杯墊及碗，你們可以走近左邊主題版前的展櫃，上有一些雜誌紙製成的物品，讓大家觸摸感受一下。

3樓另一個展區係藍牆。沿走廊繼續向前行，左手邊經過賽馬會共融藝術工房，大約走過15至20步左右，就到達3樓藍牆展區，這裡展示了「非視覺攝影工作坊」參加者的作品。工作坊為失明及視障朋友而設。在導師的引領下，利用參加者對光的感知、聲音、觸覺及其它感官進行拍攝，並以口述影像支援參加者掌握基本的攝影技巧，享受攝影的樂趣。

藍牆有680厘米闊。我們90度轉身面向藍牆，從左至右，首先是主題板，然後有6幅攝影作品，每件作品之間相距大約兩個手掌位。每幅作品下方都有觸感製作，歡迎大家觸摸。

你們可以掃描係觸感製作旁邊凸起的正方形二維碼，收聽口述影像。每幅作品都設簡易版及詳細版兩段口述影像錄音，標題上有兩個凸出的正方形二維碼，左邊是詳細版，右邊就是簡易版。

以下是簡易版的作品口述影像，由左至右欣賞：

攝影師係陳淑芳 ，作品名《尋找足跡》，用珍珠絨面相紙印製。

呢張係彩色照片，打橫嘅，高33厘米，闊48厘米，日間喺樹嘅影子之中，背光拍攝一組動物模型，圖像黃黃地色。

照片分前面同後面嘅景色。前景左邊係黑色剪影，剪影只有外形，好似一隻爪托住一隻小老鼠，小老鼠正豎起兩隻小尖耳，坐喺一張小桌子前，小老鼠背後，有一條彎彎向前嘅樹枝，樹枝吊住一盞吊燈。後景，樹嘅影子蒙查查，有一團團模糊嘅光同影，影子有深有淺。

攝影師係林穎芝，作品名《末日風情》，用珍珠絨面相紙印製。

呢張係彩色照片，打橫嘅，高33厘米，闊48厘米，喺日間拍攝一個人工小瀑布《來寶水之源》，同霓虹燈藝術品，《無題（柵欄十一：霓虹洋紫荊）》。

照片由左到右，係灰綠色嘅磚牆。照片分左右，左邊窄啲，右邊濶啲。左邊，係人工小瀑布，連水池。流水從天窗而嚟，天窗係白色天花上面，一個開口，流水經過天窗，流落水池面，濺起水花，就好似一浸霧，流水睇起嚟係銀白色。照片右邊，係霓虹燈藝術品，分內同外。作品嵌咗喺牆身，外層係黃銅色嘅窗花，有五朵洋紫荊花，同枝葉嘅圖案。作品入面，係一組霓虹光管，扭成一朵洋紫荊，花朵係螢光紫色，莖同葉係螢光綠色。透過外層窗花，可以見到入面光亮嘅花。

照片中光亮嘅位置對稱，分別喺左右兩邊。

攝影師係李玉儀，作品名《花灑》，用珍珠絨面相紙印製。

呢張係彩色照片，打直嘅，高48厘米，闊33厘米，日間拍攝人工小瀑布《來寶水之源》。

喺照片中間，小瀑布嘅水，從天窗而嚟。天窗係白色天花上嘅一個開口，流水經過天窗，流落水池面，濺起水花，就好似一浸霧，流水睇起嚟，係帶藍嘅銀白色。

照片背景，由右到左，係一道L形灰綠色嘅磚牆。呢個L形磚牆，同白色天花連接嘅邊線，做成遠近嘅效果，流水近，牆身遠。照片左邊係樹林，一片明亮，清楚可見綠葉同樹椏。水池左邊，有玻璃圍欄，可以見到外面樹林嘅景色。照片左上方，係一道樓梯嘅底部，光線穿過樓梯嘅隙透入嚟，做成一級級向下斜嘅光影。

照片中嘅天花、L形牆身、樓梯底，同埋水池，加起嚟嘅圖形同線條十分豐富。

攝影師係李穎怡，作品名《森林之甘露》，用珍珠絨面相紙印製。

呢張係彩色照片，打直嘅，高48厘米，闊33厘米，日間拍攝人工小瀑布《來寶水之源》。

喺照片中間，小瀑布頂天立地，流水從天窗而來，天窗，係白色天花度嘅一個開口，流水經過天窗，流落水池面，濺起水花，好似一浸霧，流水係銀白色。

照片背景，分左右兩邊，右邊係一道灰綠色嘅磚牆，垂直嘅磚牆同下面橫向嘅水池構成L形。照片左邊係樹林，清楚可見茂密嘅綠葉。水池左邊，有玻璃圍欄，可以見到外面嘅樹林。照片左上方，連接天花位置，有一道灰色樓梯嘅底部，光線較暗，同中間明亮嘅小瀑布，形成對比。

照片中嘅天花、牆身、樓梯底斜邊，同埋水池，加起嚟嘅圖形同線條十分豐富。

攝影師係尹國輝，作品名《光影人像》，用珍珠絨面相紙印製。

呢張係彩色照片，打橫嘅，高33厘米，闊48厘米，喺暗黑嘅室內，拍攝用光繪畫嘅畫。觀眾席上，一位女士身邊有幾道白色嘅光圍繞住。

照片中間較為明亮，可見觀眾席上有一位女士，著粉紅色T恤，藍色長褲，戴眼鏡同口罩。佢微微寒背，左手托腮，正望向左邊。喺佢身邊，有幾道白色嘅光影流動，好似一條舞動中嘅白色薄紗，薄紗由女士嘅頭頂，斜拉到背後過腰，再向上劃一個弧線，弧線掃過女士嘅左上臂，再拋半個圓過頭，到女士嘅右肩，然後再由女士嘅肩頭向上，高高咁拋向後，再拉出一個半圓，半圓內，橫向有一截光影，呢截光影好似中文一字。

作品中整個光影組合嘅形狀，睇起嚟似一個低音譜號，但左右對調。

攝影師係王寶玲，作品名《眼睛不好，心更亮更清》，用珍珠絨面相紙印製。

呢張係彩色照片，打橫嘅，高33厘米，闊48厘米，喺暗黑嘅室內，拍攝用光繪畫嘅畫。喺觀眾席後面嘅通道，中央好似有一個人，面向鏡頭，佢被紅色，同綠色嘅幼線光影包圍，而中央有一個粗線條，心形嘅白色光影。

室內環境，一片暗黑，只有照片中間較為明亮。如果將照片打橫分左、中、右，紅色同綠色嘅光影，就好似魚絲咁幼，呢團光影集中喺照片嘅中間。睇起嚟，綠色光線喺前面，紅色光線喺後面。當中有啲線條，靠近右邊凹凸嘅牆身，係斷斷續續嘅虛線。作品中唯一清楚可見，係照片中間，有白色嘅光影流動，留低咗一個好以蜜桃嘅心形，形狀較扁且圓。

**5樓**

5樓公共空間的展區，展示了一系列外展課程的立體作品、課堂錄影及相片。

這個空間闊約5米，深約9米。主題版在左邊牆，前方有一個矮櫃，上面擺放了今次展覽的宣傳刊物和貼紙。這邊擺放了三部電視，都放在及膝高度的矮枱上。這三部電視播放著外展表演藝術課程的花絮，大家可以戴上電視機旁邊的耳機收看片段。參展片段包括：扶康會上李屋成人訓練中心、扶康會石圍角工場、扶康會順利成人訓練中心、扶康會葵興職業發展中心、香港弱智人士家長聯會、香港傷健協會九龍西傷健中心、香港耀能協會禾輋工場、鄰舍輔導會怡康居等八所機構，以及本會的展藝樂群公開課程舞蹈工作坊。

這個展場右邊，近走廊的白牆上先有扶康會良景成人訓練中心參加者的白色包裝盒創作，上有箱頭筆繪畫的圖案，和貼上不同形狀的貼紙；另外有他們的拼貼畫集體創作，這件作品設觸感製作，放在作品下方，歡迎大家觸摸。同時可以掃描標題上的二維碼收聽以下的口述影像。

以下是扶康會良景成人訓練中心拼貼畫集體創作的口述影像：

由扶康會良景成人訓練中心嘅學員，用彩色箱頭筆係地圖膠上繪畫而成嘅拼貼畫集體創作。橫度，長170厘米，高50厘米。

畫嘅構圖最大特色係利用左分割後再拼貼嘅方法，將十幅唔同題材嘅畫作，分上下兩行排列，拼貼成一幅大畫。每幅作品大約係兩隻成人手掌咁大，畫好後隨意剪成多塊，然後好似砌圖咁，每塊之間分開小小，貼喺紫色既地圖膠上，露出罅隙。

係呢啲畫作之間就貼滿五彩繽紛嘅不規則小圖形，有三角形嘅，四邊形嘅，亦有五邊形嘅，有啲填滿左顏色，有啲就畫上簡單嘅線條。每個小圖形大約有兩隻或三隻手指咁大，互相併合，同樣露出紫色底色。整幅畫嘅效果，就好似馬賽克玻璃畫咁。

十幅唔同題材嘅作品，有啲畫得較為寫實，有啲就好抽象，當中包括有畫景物嘅、有畫食物嘅、亦有畫交通工具嘅。例如，上面一行，左邊第一幅就畫左一艘有綠色帆嘅啡色船，喺一片蔚藍嘅海面上盪漾，船上仲企左一個人，兩手係腰旁張開。

喺佢下面一幅，係一個上濶下窄，填滿啡色嘅梯形，畫中用綠色筆畫左一條垂直嘅魚，魚頭向上。線條簡單，身上只有兩排魚骨，而魚頭就有一個紅唇。梯形嘅右邊有一雙垂直嘅黑色筷子，再右邊有一個垂直嘅藍色餐叉，叉頭向下。

另外，喺帆船畫嘅右邊，有一幅畫咗月餅。喺白色打直長方形嘅底紙上，畫左一個有彎曲花邊嘅啡色大圓形，上面大大隻字寫住「美心月餅」四個字，餅嘅下面就寫左「兆永」兩個字。

至於畫交通工具嘅，係下面一行最右邊一幅，就有一架黃色雙層巴士。呢架巴士有上、下兩排綠色嘅方形小窗，有兩個黑色嘅車轆。巴士中間，寫左B 、U、 S，bus。

呢啲獨立嘅畫作，各有主題，表達左學員日常生活中最熟識或最喜歡嘅事物。

走到最裡頭就是扶康會靄華之家的SAORI紗鷗麗編織作品，由不同顏色、不同粗幼的紗線編織在不同支架上，包括有鐵支衣架、圓形框及膠水管。

**6 樓**

6樓公共空間展區，展示了仁濟醫院上環復康服務中心舉辦外展課程的作品。導師引領他們按照其擅長的創作方式和表達方法，各自製作了一系列富有個人色彩的作品。而網上教學分享角，則展示疫情期間，利用網上平台：導師即時示範及指導與參加者進行互動創作，嘗試開拓新的學習模式。

這個空間闊約5米，深約9米。左右兩邊白牆上展示了不同類型的創作，包括木顏色畫、箱頭筆繪畫的畫作、拼貼畫、粉彩，亦有一組立體作品的記錄相片。

我們現在身處左邊牆最近走廊的主題版，沿著這邊牆繼續向前行有6組作品。

第一組是4幅水筆紙水作品，設有口述影像和觸感製作，你們可以走近掃描標題上的二維碼以收聽口述影像，同時可以觸摸牆上的觸感製作。右邊牆就有另外6組其他參加者的作品。此展區作品附有工作坊導師講述參與者在創作時的內容特點和細節的錄音本和文字本。

以下是第一組4幅水筆紙水作品的口述影像：

仁濟醫院上環復康服務中心學員梁沛怡繪畫既一組四幅平面作品，全部橫度，3張畫係畫紙上，另有一張畫係牛油紙上。4幅畫當中有3幅尺寸一樣，長30厘米，高21厘米；另外一張較大，長42厘米，高30厘米。

呢組作品每一幅都畫咗一啲不規則嘅矩形，矩形框住唔同嘅嘢，可能係人，物件，或者文字。其中一幅共有八個矩形，矩形之間偶然有長條做間隔，佢地有闊有窄，顏色不一。

畫面可以分成左中右三部分。中間部分最頂有黑色橫身嘅長條，然後正中有啡色板塊，入面有一個人。佢黑色頭髮，一支支向上豎起。塊面係一個打橫既長方形，綠色；眉毛係一條短橫線，下面嘅眼睛係細細嘅正方形，小眼珠只有一點；左右兩邊耳仔都係正方形，同眼睛平排咁高，差唔多大細；倒三角形嘅鼻喺面正中間，鼻頂比眉毛仲要高少少；而嘴就係湯碗形。眼耳口鼻全部都係啡色，喺綠色面之上非常突出。佢嘅矩形身體略窄過長方形頭，連帶微微舉起嘅手臂，同埋呈11 字企喺到嘅腳，整個身體四肢都係紫藍色，只有手掌同腳掌部分係啡色。

呢個大板塊下面係黃色板塊，入面有一個結構相同嘅長方形人，但體型比較矮小，好似㩒扁咗咁，豎起嘅頭髮、面同身體係黑色，五官同手腳則係紅色，非常鮮豔。

畫面左上角，有天藍色正方形板塊，入面有類似一梳香蕉嘅物體，主要係淺藍色嘅。蕉錠向左上，蕉身微彎向右下，藝術家用黄色群邊，勾出蕉形輪廓。相隔一舊紅色橫度長條，畫面左下角有黃底正方板塊，畫滿一舊舊矮肥嘅圓棒，串連埋一齊，加上紅黃橙嘅配色，似係香腸。

至於右上角，係一舊不規則形狀嘅短棒，主體係黑色，但上面有啲同樣不規則嘅紅色部分點綴。再下面有淺啡色板塊，畫咗一梳蕉，蕉錠向右下，啡色，蕉身可分做四條，隔得比較疏，黃色，形態有啲似拉長咗嘅花瓣。

繼續往下係無填滿顏色嘅兩個板塊，分別以紅筆寫住日期「8月24日」同埋「梁沛怡」。呢組作品之中，每幅畫有嘅板塊數量，顏色，板塊入面嘅長方形人，都各有繽紛，唯有呢個寫日期同署名嘅板塊，喺每一幅畫作都必有出現，係藝術家最獨特嘅個人簽名。

場地中間擺放了一張木枱，差不多有成年人攤開手般闊，是今次展覽的「網上教學分享角」，枱面豎立一塊垂直木板，上面有文字講解因疫情而產生的網上培訓和分享。枱面上有展覽單張、貼紙和留言簿，歡迎大家留言，分享網上教學的經驗。

**7樓**

7樓有兩個展區，你現在身處的公共空間呈正方形，邊長大約9米。把這個空間平均分成兩半，展品全部都放在左邊。

白牆近走廊位置，首先有主題版，再向前走就展示了扶康會秦石成人訓練中心的SAORI紗鷗麗編織作品，每塊約成人手掌般大，共有16件。

這些作品分為三組，掛在三塊木板上，每組約5-6件作品，七彩繽紛，線條有粗有幼的編織品，高高低低地整齊排列，它們之間有些線頭線尾互相交疊。

旁邊有三個高低不一的白色展櫃排成直角，兩個橫放，一個直放。最左邊的一個櫃到及膝高，短邊貼牆；旁邊一個就腳爭般高，這兩個櫃幾乎成一直線；第3個櫃再矮少少，和剛才兩個櫃成直角。

這套櫃上擺放了東華三院何玉清工場暨宿舍創作的立體仙人掌，總共有10盆。每盆大約前臂般高，由不同顏色的馬拉紙包裝成奇形怪狀的圓棒形植物。

轉角連接的另一白牆上掛著一幅長2米，高1.5米的圓圈畫，是他們的集體創作，底色由左下角的紅色漸變成橙色、黃色、到右上角的藍綠色。

另一邊近走廊的牆上則展示了東華三院戴東培日間活動中心暨宿舍參加者的作品，分為三行排列，大部分是由10多條冰棒垂直拼合，再以箱頭筆繪畫了不同圖案或線條，當中有些畫了太陽、小屋、山巒花草等圖案。正中一組較長，由30多支冰棒拼合，上有色塊和一些看似文字的符號。

冰棒展品前空地，垂釣著由鐵線衣架製作的立體作品，黃色衣架被扭曲成不同形狀，縱橫交錯繫上不同顏色的線條，衣架高高低低擺放，共有11件。

雖然這些展品不可讓大家觸摸，你們可以走近展場中間展櫃上的觸感角落，當中有SAORI編織品讓大家觸摸感受。還有展覽單張和貼紙。

7樓另一展區是這個空間近走廊一幅牆，對著中庭一面，一連兩幅藍牆，每幅藍牆有680厘米闊。牆上掛著由竹園區神召會康樂宿舍參加者創作的作品，全部都是一些穿搭在白色襯衫上的SAORI編織，共有13件。例如有胸前錦花、衫腳流蘇以及橫搭在肩膊上的頸巾。

歡迎各位繼續欣賞各展品。如有疑問，可向在場職員查詢。